Tirisanyo mmogo e botlhokwa ka nako ya ditlhopho
Bontlhopheng ba gakolotswe go dirisanya sentle le batsamaisi ba ditlhopho ka letsatsi la ditlhopho tsa setshaba tse di tlaa tshwarwang kgwedi ya Phalane e le masome a mabedi le bone. E rile a ema bontlhopheng ka lefoko kwa dithutong tsa kgaolo ya botlhophi ya Letlhakeng-Lephepe ka Laboraro kwa Letlhakeng, mogolwane go tswa mo ofising ya ditlhopho ya Letlhakeng, Rre Gakenosi Motshwarakgole o ne a tlhalosa fa batsamaisi ba ditlhopho ba filwe dithata tsa go ntsha ope fela yoo kgoreletsang tsamaiso ya ditlhopho mo lefelong la botlhophelo. O ne a bolelela bontlhopheng fa boikuelo kgatlhanong le motsamaisi wa ditlhopho bo ka dirwa fela morago ga letsatsi la ditlhopho, mme a tlhagisa fa se se ka baya bo ntlhopheng kafa mosing fa ba sa itshware sentle ka jaana ba ka tshwanelwa ke go nama ba eme kwa kgolegelong pele ga kgang e reediwa. Rre Motshwarakgole o ne ka jalo a supa fa boitshwaro jo bo letlelesegang le tirisanyo mmogo dile botlhokwa gore ditlhopho di tsamae ka thelelo. Mo go tse dingwe, Rre Motshwarakgole o ne a gakolola bontlhopheng go tla ka basupi ba ba itseng go bala le go kwala go itsa matsapa a go batla ba ba tlaa supelang basupi bao. A re go ya ka molao wa ditlhopho, fa ntlhopheng a tsile ka motho yo o sa itseng go bala le go kwala, o tlamega go tla ka motho yo mongwe yoo tlaa supelang mosupi yoo, mme ka jalo go nne tiro e ntsi gona le fa ba ne ba tsile ka ba ba itseng go ipalela le go ikwalela. O ne gape a tlhalosetsa bontlhopheng fa molao o sa bue sepe ka go adimana basupi magareng ga ntlhopheng wa bopalamente le wa bokhanselara. O ne a tsibogela se morago ga gore bontlhopheng ka bontsi ba botse fa seo se letlelelwa. Le fa go ntse jalo, Rre Motshwarakgole o ne a tlhalosa fa mosupi a le mongwefela a ka seke a dirisiwa ke ntlhopheng a le mongwefela go feta gangwe. Rre Motshwarakgole o ne gape a gakolola bontlhopheng go duela madi otlhe a ba tshwanetseng go a duela go sa ntse go na le nako go itsa go taboga ka metsotso ya bofelo. BOKHUTLO